เอกชนแนะรัฐวางกลยุทธ์
หนุนศก.โตชาติไทยวัฒนาสมาคมบลจ.ชู4บุคคลแห่งปี
18 ม.ค. 2556

หนุนศก.โตชาติไทยวัฒนาสมาคมบลจ.ชู4บุคคลแห่งปี
สศค.ชี้รัฐบาลต้องทำเศรษฐกิจให้นิ่ง ไม่วางยุทธศาสตร์ เอกชนแบกต้นทุนประเทศไม่ไปไหน
นายสมชัย สัจจพงษ์ ผู้อำนวยการ สานักงานเศรษฐกิจการคลัง (สศค.) เปิดเผยในงานสัมมนา หัวข้อ “ร่วมคิดร่วมสร้างธุรกิจให้เติบใหญ่ ชาติไทยวัฒนา” จัดโดยสมาคมบริษัทจัดการลงทุนว่า ประเทศจะพัฒนาได้ต้องเริ่มจากรัฐบาลต้องทำให้เศรษฐกิจนิ่ง จากนั้นต้องปะผุด้วยมาตรการระยะกลาง ระยะยาวมากขึ้น โดยสร้างระบบโครงสร้างพื้นฐานด้านต่างๆ ตั้งแต่ระบบโครงสร้างพื้นฐานที่เป็นคอขวดทำให้ประเทศมีขีดความสามารถการแข่งขันจำกัดสู้เพื่อนบ้านไม่ได้ 
ทั้งนี้ จึงต้องมีการออก พ.ร.บ.โครงสร้างพื้นฐาน 2.2 ล้านล้านบาท เพราะประเทศไทยมีการลงทุนโครงการขนาดใหญ่ล่าสุด คือ การก่อสร้างสนามบินสุวรรณภูมิ หากเกิดการลงทุนจะช่วยเพิ่มอัตราการขยายทางเศรษฐกิจ (จีดีพี) ของประเทศได้กว่า 1%
นายสมชัย กล่าวว่า สิ่งที่รัฐบาลควรทำหลังจากเสนอแผนดังกล่าว คือ การกระจายข้อมูลโครงการไปยังส่วนปกครองท้องถิ่น เพื่อให้ทำความเข้าใจเกี่ยวกับแผนการลงทุนของรัฐบาล ว่ารัฐบาลจะไม่ได้กู้เงินทั้งหมด แต่จะเป็นการดึงเอกชนเข้ามาร่วมลงทุน หรือมีการกำหนดแผนชัดเจนว่าเมื่อมีการกู้จะมีการชำระเงินกู้ให้ได้ภายในปีไหน
นอกจากนั้น รัฐบาลควรวางโครงสร้างพื้นฐานหลายๆ ด้าน เช่น ด้านการเงิน เพื่อให้ทุกฝ่ายมีโอกาสเข้าถึงแหล่งเงินทุน ด้านกฎหมายให้ทันสมัยลดอุปสรรคในการลงทุนของนักลงทุนไทยและต่างชาติ รวมถึงพื้นฐานทางสังคม โดยเฉพาะระบบการศึกษาที่มีปัญหามากเป็นต้น
นายธีรพงศ์ จันศิริ ประธานกรรมการบริหาร บริษัท ไทยยูเนียน โฟรเซ่น โปรดักส์ (TUF) กล่าวว่า อุตสาหกรรมอาหารของไทยยังเจอปัญหาต้นทุนที่สูง ค่าเงินบาทแข็ง ทรัพยากรโลกเปลี่ยนและขาดแคลนแรงงาน ดังนั้นสิ่งที่คนในอุตสาหกรรมและธุรกิจอื่นควรเร่งรีบทำ คือ การใช้นวัตกรรมเป็นตัวขับเคลื่อนให้บริษัทมีประสิทธิภาพในการแข่งขัน โดยพัฒนาบุคลากร คุณภาพสินค้าและใช้เทคโนโลยีในการผลิตและสร้างแบรนด์ของตัวเองมากกว่ารับจ้างผลิต
“ต้องเลิกบอกว่าเอกชนเก่ง อยู่ได้ เพราะทำให้ประเทศไม่ไปไหน ทุกประเทศจะเติบโตหรือพัฒนาที่ดีได้ต้องมีรัฐบาลช่วยเหลือ ซึ่งรัฐควรมีแผนยุทธศาสตร์ในด้านต่างๆ ในการนำพาประเทศเติบโตที่ชัดเจน เพราะถ้าไม่มี เอกชนก็ยังต้องมีต้นทุนในการปรับทิศทางและปรับกลยุทธ์ตลอด” นายธีรพงศ์ กล่าว
นายทนง โชติสรยุทธ์ กรรมการผู้จัดการ บริษัท ซีเอ็ดยูเคชั่น (SEED) กล่าวว่า สิ่งที่ประเทศควรได้รับการแก้ไขมาก คือ คุณภาพการศึกษาที่ผลิตบุคลากรออกมาและไม่ตรงกับความต้องการตลาดแรงงาน ขณะที่รัฐบาลกลับไม่มีใครเป็นเจ้าภาพในการแก้ปัญหา โดยเอกชนต้องแก้เอง
นอกจากนี้ สมาคมบริษัทจัดการลงทุนได้มอบรางวัลเชิดชูเกียรติบุคคลผู้มีคุณูปการต่ออุตสาหกรรมธุรกิจจัดการลงทุน สังคมและประเทศชาติ ครั้งที่ 3 ให้แก่นายสมพล เกียรติไพบูลย์ ประธานกรรมการตลาดหลักทรัพย์แห่งประเทศไทย นายประสาร ไตรรัตน์วรกุล ผู้ว่าการธนาคารแห่งประเทศไทย นางนวพร เรืองสกุล ประธานคณะกรรมการ สำนักงานคณะกรรมการกำกับหลักทรัพย์และตลาดหลักทรัพย์ และนางวิวรรณ ธาราหิรัญโชติ